
Številka: 0100- 462/2010/3    



Ljubljana, 11.05.2010
OBČINA AJDOVŠČINA
ZADEVA:  Izplačilo sredstev za delovno uspešnost iz naslova prodaje blaga in storitev na trgu
Spoštovani,
na vprašanje glede potrebnega soglasja ustanovitelja k izplačilu sredstev za delovno uspešnost iz naslova prodaje blaga in storitev na trgu, dajemo naslednje pojasnilo in mnenje.

Zakon o sistemu plač v javnem sektorju (Uradni list RS, št. 108/09-uradno prečiščeno besedilo, 107/09-odl.US, 98/09 – ZIUZGK in 13/10) določa, da uporabniki proračuna, ki poleg sredstev za izvajanje javne službe pridobivajo sredstva s prodajo blaga in storitev na trgu, del tako pridobljenih sredstev uporabijo za plačilo delovne uspešnosti iz tega naslova, če so izpolnjeni pogoji  iz 22. j člena ZSPJS.  

Vlada je z Uredbo o delovni uspešnosti iz naslova prodaje blaga in storitev na trgu (Uradni list RS, št. 97/09) določila prihodke od prodaje blaga in storitev na trgu in zgornji obseg sredstev, ki se lahko uporabi za plačilo delovne uspešnosti iz naslova prodaje blaga in storitev na trgu in v 5. členu določila način ugotavljanja dovoljenega obsega sredstev za delovno uspešnost iz naslova prodaje blaga in storitev na trgu v letnem poročilu za preteklo leto. Ugotovitev dovoljenega obsega sredstev uporabnik proračuna izkaže na obrazcu Elementi za določitev dovoljenega obsega sredstev za delovno uspešnost iz naslova prodaje blaga in storitev na trgu, ki je priloga Uredbe.
Nadalje je potrebno  upoštevati 19. člen Zakona o računovodstvu (Uradni list RS, št. 23/99 in 30/02), ki določa, da se presežek razporeja v skladu z zakonom in odločitvijo ustanovitelja pravne osebe, prav tako pa je treba upoštevati 22. k člen Zakona o sistemu plač v javnem sektorju, ki določa, da višino sredstev namenjenih izplačilu dela plače za delovno uspešnost iz naslova prodaje blaga in storitev na trgu določi direktor po predhodnem dogovoru  z reprezentativnimi sindikati. 
Kot izhaja iz 19. člena Zakona o računovodstvu, je predpogoj za razporeditev presežka odločitev ustanovitelja. Če torej odločitve oziroma soglasja ustanovitelja o razporejanju presežka ni, potem tudi delitev presežka za namen delovne uspešnosti iz naslova prodaje blaga in storitev na trgu ni možna.
S spoštovanjem.

